Document ID: 32011R0828

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 828/2011 ΤΗΣ ΕΠΙΤΡΟΠΉΣ της 17ης Αυγούστου 2011 για την αναστολή της εισαγωγής στην Ένωση δειγμάτων από ορισμένα είδη άγριας πανίδας και χλωρίδας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους (1), και ιδίως το άρθρο 19 παράγραφος 1, Μετά από διαβουλεύσεις με την ομάδα επιστημονικής εξέτασης, Εκτιμώντας τα ακόλουθα: (1) Το άρθρο 4 παράγραφος 6 του κανονισμού (ΕΚ) αριθ. 338/97 προβλέπει ότι η Επιτροπή μπορεί να επιβάλλει περιορισμούς όσον αφορά την εισαγωγή ορισμένων ειδών στην Ένωση σύμφωνα με τις προϋποθέσεις που ορίζονται στα στοιχεία α) έως δ). Επιπλέον, θεσπίστηκαν εκτελεστικά μέτρα για τους εν λόγω περιορισμούς με τον κανονισμό (ΕΚ) αριθ. 865/2006 της Επιτροπής, της 4ης Μαΐου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους (2). (2) Κατάλογος των ειδών των οποίων αναστέλλεται η εισαγωγή στην Ένωση ενσωματώθηκε στον κανονισμό (ΕΕ) αριθ. 997/2010 της Επιτροπής, της 5ης Νοεμβρίου 2010, για την αναστολή της εισαγωγής στην Ένωση δειγμάτων από ορισμένα είδη άγριας πανίδας και χλωρίδας (3). (3) Βάσει πρόσφατων πληροφοριών, η ομάδα επιστημονικής εξέτασης κατέληξε στο συμπέρασμα ότι η κατάσταση διατήρησης του είδους Sagittarius serpentarius, που περιλαμβάνεται στο παράρτημα B του κανονισμού (ΕΚ) αριθ. 338/97, θα απειληθεί σοβαρά εάν δεν ανασταλεί η εισαγωγή του στην Ένωση από την Τανζανία. Ως εκ τούτου, επιβάλλεται να ανασταλεί η εισαγωγή του είδους Sagittarius serpentarius από την Τανζανία. (4) Η ομάδα επιστημονικής εξέτασης κατέληξε επίσης στο συμπέρασμα ότι, με βάση τις πιο πρόσφατες διαθέσιμες πληροφορίες, δεν πρέπει να απαιτείται πλέον αναστολή της εισαγωγής στην Ένωση των ακόλουθων ειδών: - Lynx lynx (Κυνηγετικά τρόπαια) από το Αζερμπαϊτζάν, - Hexaprotodon liberiensis από τη Γουινέα, - Moschus anhuiensis, Moschus berezovskii, Moschus chrysogaster, Moschus fuscus και Moschus moschiferus από την Κίνα, - Uromastyx aegyptia από την Αίγυπτο, - Chamaeleo ellioti από το Μπουρούντι, - Chamaeleo pfefferi από το Καμερούν, - Varanus exanthematicus (δείγματα κτηνοτροφικής προέλευσης, συνολικού μήκους 35 cm ή μικρότερου), Varanus niloticus (δείγματα κτηνοτροφικής προέλευσης, συνολικού μήκους 35 cm ή μικρότερου) και Kinixys belliana (δείγματα κτηνοτροφικής προέλευσης, με ευθύγραμμο μήκος κελύφους/χελύου 5 cm ή μικρότερο) από το Μπενίν, - Varanus niloticus από το Μπουρούντι και τη Μοζαμβίκη, - Varanus salvator από την Κίνα, την Ινδία και τη Σιγκαπούρη, - Python reticulatus από την Ινδία και τη Σιγκαπούρη, - Aldabrachelys gigantea από τις Σεϋχέλλες, - Geochelone elegans από το Πακιστάν, - Geochelone platynota από τη Μιανμάρ, - Indotestudo elongata από το Μπαγκλαντές, την Κίνα και την Ινδία. (5) Πραγματοποιήθηκαν διαβουλεύσεις με όλες τις χώρες καταγωγής των ειδών που, σύμφωνα με τον παρόντα κανονισμό, αποτελούν αντικείμενο νέων περιορισμών εισαγωγής στην Ένωση. (6) Τα ονόματα των ειδών Pachypodium sofiense και Euphorbia suzannae-marnierae προσαρμόστηκαν στις πιο πρόσφατες επίσημες παραπομπές CITES. Επίσης διορθώθηκαν τεχνικά σφάλματα στη συνομοταξία MOLLUSCA. (7) Επομένως, ο κατάλογος των ειδών των οποίων αναστέλλεται η εισαγωγή στην Ένωση πρέπει να τροποποιηθεί και, επίσης, να αντικατασταθεί, για λόγους σαφήνειας, ο κανονισμός (ΕΕ) αριθ. 997/2010. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο των ειδών της άγριας πανίδας και χλωρίδας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Με την επιφύλαξη των διατάξεων του άρθρου 71 του κανονισμού (ΕΚ) αριθ. 865/2006, αναστέλλεται η εισαγωγή στην Ένωση δειγμάτων των ειδών της άγριας πανίδας και χλωρίδας που παρατίθενται στο παράρτημα του παρόντος κανονισμού. Άρθρο 2 Ο κανονισμός (ΕΕ) αριθ. 997/2010 καταργείται. Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Αυγούστου 2011.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 13
2825
3584
3150

EuroVoc IDs (Expanded): 13
2825
3584
3150

Dataset Source: meu

Split: dev